20.9.2022
RO
Jurnalul Oficial al Uniunii Europene
C 361/9 Joi, 24 martie 2022
22.
solicită ca UE să își regândească în mod fundamental strategiile de asigurare a independenței depline de rezervele de materii prime critice provenite din Rusia și subliniază că nu se poate reveni la statu-quo; solicită să se reconstruiască lanțurile de aprovizionare și să se facă comerț în așa fel încât să fim independenți de sursele de aprovizionare din Rusia;
23. solicită promovarea și simplificarea accesului la măsurile de eficiență energetică pentru a reduce povara costurilor suportate de fermieri și pescari în ceea ce privește aportul direct de energie; constată că, deși există un potențial enorm de a produce energie eoliană și solară din surse regenerabile în ferme, există în continuare obstacole și provocări semnificative în calea surselor regenerabile de energie la scară mică; invită Comisia și autoritățile naționale să abordeze principalele obstacole semnalate de fermieri pentru producția de energie din surse regenerabile, și anume procedurile complicate de autorizare și acordare a subvențiilor, costurile ridicate ale investițiilor, perioadele lungi de amortizare și accesul limitat la credite;
24. subliniază că o parte integrantă a planului de acțiune al UE menit să garanteze securitatea alimentară a UE trebuie să o reprezinte o strategie de creștere a independenței energetice a UE de sursele de aprovizionare din Rusia, inclusiv abandonarea completă a proiectelor Nord Stream și Nord Stream 2, menținând totodată securitatea energetică a UE;
25.
invită Comisia să evalueze posibilitatea și fezabilitatea mobilizării unui sprijin financiar suplimentar pentru sectoarele cele mai afectate și să ia măsuri urgente, specifice și temporare pentru a-i ajuta pe fermieri să atenueze efectul creșterii drastice a prețurilor îngrășămintelor;
26.
observă că, pentru a reduce dependența de îngrășămintele chimice, ar trebui utilizate în cea mai mare măsură posibilă și cât mai curând surse organice alternative de substanțe nutritive, precum și circuitul nutrienților; invită Comisia să elimine obstacolele legislative și practice din calea adoptării acestei soluții pentru a reduce dependența de importurile de îngrășăminte, în primul rând prin trecerea la îngrășăminte organice și, apoi, prin sprijinirea în continuare a cercetării și a noilor inovații la nivelul UE; invită Comisia în mod expres să ia măsurile necesare, inclusiv cele legislative, pentru a intensifica utilizarea produselor fertilizante organice obținute din nămoluri de epurare, gunoi de grajd prelucrat, mangal biologic și frass cu scopul de a înlocui îngrășămintele chimice, în conformitate cu obiectivele Strategiei „De la fermă la consumator”;
27. subliniază interconexiunile dintre sustenabilitate și creșterea circularității în agricultură, prin renunțarea la dependența de combustibilii fosili, energia importată și îngrășămintele chimice și trecerea la alternative mai ecologice și regenerabile;
28.
invită Comisia să ridice limitele pentru împrăștierea azotului din gunoiul de grajd, cum ar fi azotul recuperat din gunoiul de grajd sau RENURE, ca alternativă la utilizarea îngrășămintelor chimice, în conformitate cu limitele aplicabile îngrășămintelor; invită Comisia să ia în considerare o derogare temporară pentru a reduce rapid costul îngrășămintelor și să elaboreze un cadru pe termen lung pentru a consolida circularitatea în ferme și a reduce dependența de resursele din țări terțe;
29.
invită Comisia să acorde statelor membre flexibilitatea de a permite temporar fermierilor să cultive în zonele de interes ecologic, utilizând produse de protecție a plantelor și îngrășăminte, dacă este necesar;
30. recunoaște, având în vedere situația excepțională, că este nevoie urgentă de măsuri temporare și reversibile de intensificare a producției UE pentru sezonul de recoltare 2022 pentru a contribui la securitatea alimentară a UE; invită Comisia, în condițiile nevoii de a depăși deficitul imediat de culturi de proteaginoase, să accelereze procedurile administrative pentru a face posibilă, în cursul acestui an de tranziție al PAC, utilizarea pârloagelor pentru producția acestor culturi destinate consumul uman sau animal, fără creșterea dependenței de factori de producție externi; solicită, în acest sens, să se acorde prioritate culturilor de proteaginoase; invită Comisia să reevalueze situația în timp util și să propună măsuri suplimentare adecvate, dacă este necesar, pentru 2023;
31. consideră că ar trebui evaluate și dezvoltate în continuare schimbări în regimurile de plantare pentru a furniza mai multe alimente și furaje cultivate intern în cursul sezonului de vegetație 2022 din UE, pentru a consolida sistemele de producție și a permite o evoluție planificată către o mai mare autonomie pe termen mediu și lung;